Nariadenie Komisie (EHS) č. 3537/89
z 27. novembra 1989
o štádiu obchodovania, na ktoré sa vzťahuje priemerná cena jatočne opracovaných tiel ošípaných
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 2759/75 z 29. októbra 1975 o spoločnej organizácii trhu s bravčovým mäsom [1], naposledy zmenené a doplnené nariadením (EHS) č. 1249/89 [2], najmä na jeho článok 4 (6),
keďže reprezentatívne trhy pre každú krajinu pozostávajú zo všetkých trhov uvedených v prílohe k nariadeniu Komisie (EHS) č. 2123/89 [3];
keďže v zmysle článku 4 (2) nariadenia (EHS) č. 2759/75 sa musí určiť vážená priemerná cena jatočných tiel ošípaných na reprezentatívnych trhoch spoločenstva, aby bolo možné vyhodnotiť, či vzhľadom na situáciu na trhu je potrebné prijať intervenčné opatrenia;
keďže na určenie priemernej ceny jatočných tiel ošípaných musia byť k dispozícii porovnateľné ceny v spoločenstve; keďže v tejto súvislosti by sa mala použiť jednotná kvalita jatočných tiel ošípaných zodpovedajúca štandardnej kvalite uvedenej v článku 4 odsek 1 nariadenia (EHS) č. 2759/75 a presne definované štádium marketingu; keďže jatočné telá ošípaných sa zvyčajne predávajú na úrovni bitúnkov, toto štádium by sa malo považovať za marketingové;
keďže ceny jatočných tiel ošípaných sa na celom území spoločenstva naďalej určujú podľa stupnice spoločenstva na klasifikáciu jatočne opracovaných tiel ošípaných ustanovenej nariadením Rady (EHS) č. 3220/84 [4], zmeneným a doplneným nariadením (EHS) č. 3530/86 [5], a podľa podrobných pravidiel uplatnenia ustanovených nariadením Komisie (EHS) č. 2967/85 [6]; keďže definícia štandardnej kvality v súlade s článkom 2 odseky 2 a 3 nariadenia (EHS) č. 3220/84 sa zjednodušila nariadením Rady (EHS) č. 1250/89 z 3. mája 1989, ktorým sa ustanovuje základná cena a štandardná kvalita pre jatočné ošípané na obdobie od 1. júla 1989 do 30. júna 1990 [7]; keďže okrem toho sa zoznam reprezentatívnych trhov s bravčovým mäsom v spoločenstve ustanovený nariadením Rady (EHS) č. 43/81 [8], naposledy zmeneným a doplneným nariadením (EHS) č. 3553/88 [9], nahradil zoznamom z nariadenia (EHS) č. 2123/89; keďže z týchto dôvodov by sa mali upraviť pravidlá pre štádium marketingu, na ktoré sa vzťahuje priemerná cena jatočných tiel ošípaných;
keďže s cieľom sprehľadnenia by sa malo prijať nové nariadenie, ktoré by zahŕňalo všetky pravidlá pre štádium marketingu, na ktoré sa vzťahuje priemerná cena jatočných tiel ošípaných; keďže v tejto súvislosti by sa malo zrušiť nariadenie Komisie (EHS) č. 2342/86 [10], zmenené a doplnené nariadením (EHS) č. 2847/87 [11];
keďže opatrenia ustanovené v tomto nariadení sú v súlade so stanoviskom Riadiaceho výboru pre bravčové mäso,
PRIJALA TOTO NARIADENIE:
Článok 1
1. Cena jatočných tiel ošípaných na trhu spoločenstva, na ktorú sa vzťahuje článok 4(2) nariadenia (EHS) č. 2759/75, sa určí na základe cien pri vstupe na bitúnok okrem dane z pridanej hodnoty zaplatenej dodávateľom živých ošípaných.
2. Ceny uvedené v odseku 1 zahŕňajú hodnotu nespracovaných vedľajších jatočných produktov a zvieracích zvyškov a uvádzajú sa v prepočte na 100 kg jatočných tiel ošípaných po vychladnutí:
- upravených v súlade s referenčnou úpravou ustanovenou článkom 2 (1) nariadenia (EHS) č. 3220/84,
a
- odvážených a klasifikovaných na hákoch na bitúnku, pričom zaznamenaná hmotnosť sa prepočíta na hmotnosť jatočného tela po vychladnutí v súlade s metódami ustanovenými v článku 2 nariadenia (EHS) č. 2967/85.
Článok 2
1. Trhová cena jatočných tiel ošípaných v členskom štáte sa rovná priemeru cien jatočných tiel ošípaných zaznamenaných na trhoch alebo v centrách cenového monitoringu členského štátu, ktorý sa uvádza v prílohe k nariadeniu (EHS) č. 2123/89.
2. Cena, na ktorú sa vzťahuje odsek 1, sa určí na základe zaznamenaných cien jatočných tiel s hmotnosťou:
- od 60 do menej ako 120 kg triedy kvality U,
- od 120 do menej ako 180 kg triedy kvality R.
Voľba hmotnostných kategórií a ďalšie nasledujúce váženia sa ponechávajú v právomoci dotknutého členského štátu; členský štát o nich informuje Komisiu.
Článok 3
1. Týmto sa nariadenie (EHS) č. 2342/86 ruší.
2. Odkazy na nariadenie (EHS) č. 2342/86 sa ponímajú ako odkazy na toto nariadenie.
Článok 4
Toto nariadenie nadobúda účinnosť deň nasledujúci po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 27. novembra 1989